CELEX: 32012R0569
Language: ro
Date: 2012-06-28 00:00:00
Title: Regulamentul de punere în aplicare (UE) nr. 569/2012 al Comisiei din 28 iunie 2012 privind suspendarea temporară a taxelor vamale la importul anumitor cereale pentru anul de comercializare 2012/2013

29.6.2012   
            
            
               RO
            
            
               Jurnalul Oficial al Uniunii Europene
            
            
               L 169/41
            
         REGULAMENTUL DE PUNERE ÎN APLICARE (UE) NR. 569/2012 AL COMISIEI
   din 28 iunie 2012
   privind suspendarea temporară a taxelor vamale la importul anumitor cereale pentru anul de comercializare 2012/2013
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 187 coroborat cu articolul 4,
   întrucât:
   
               (1)
            
            
               Pentru a favoriza aprovizionarea cu cereale a pieței comunitare în al doilea semestru al anului de comercializare 2011/2012, Regulamentul de punere în aplicare (UE) nr. 1350/2011 al Comisiei (2) a suspendat, până la 30 iunie 2012, aplicarea taxelor vamale pentru contingentele tarifare de import pentru grâul comun de calitate inferioară și medie și pentru orzul furajer deschise prin Regulamentele (CE) nr. 1067/2008 (3) și, respectiv, (CE) nr. 2305/2003 (4) ale Comisiei.
            
         
               (2)
            
            
               Pe baza comunicărilor transmise în conformitate cu articolul 3 alineatul (3) din Regulamentul (CE) nr. 2305/2003, Comisia a suspendat, prin Regulamentul de punere în aplicare (UE) nr. 20/2012 (5), începând cu 6 ianuarie 2012, ora 13.00 (ora Bruxelles-ului), eliberarea de licențe de import pentru orzul aferent contingentului menționat la articolul 1 alineatul (1) din Regulamentul (CE) nr. 2305/2003 pentru perioada contingentară în curs.
            
         
               (3)
            
            
               Perspectivele de evoluție a pieței cerealelor pentru începutul anului de comercializare următor 2012/2013 sugerează că prețurile ridicate vor persista, ținând seama de nivelul scăzut al stocurilor și de estimările actuale ale Comisiei privind cantitățile care vor fi disponibile efectiv în cadrul recoltei din 2012. Pentru a facilita menținerea unor fluxuri ale importurilor care să sprijine echilibrul pieței Uniunii, este așadar necesar să se garanteze o continuitate în politica de importuri de cereale prin menținerea, până la 31 decembrie 2012, a suspendării temporare a taxelor vamale la importul de grâu comun pentru anul de comercializare 2012/2013 pentru contingentul tarifar deschis prin Regulamentul (CE) nr. 1067/2008. Dat fiind faptul că eliberarea licențelor de import de orz a fost suspendată până la 31 ianuarie 2012, suspendarea taxelor vamale pentru produsul menționat pentru această perioadă își pierde obiectul.
            
         
               (4)
            
            
               Totodată, trebuie ca operatorii să nu fie penalizați în cazul în care expedierea cerealelor în vederea importării acestora în Uniune este deja în derulare. Prin urmare, este necesar să se țină seama de termenele de transport și să se permită operatorilor să efectueze punerea în liberă circulație a cerealelor sub regimul de suspendare a taxelor vamale prevăzut de prezentul regulament pentru toate produsele al căror transport cu destinație directă în Uniune a început cel mai târziu la 31 decembrie 2012. De asemenea, este necesar să se stabilească dovada care trebuie prezentată pentru a demonstra transportul cu destinație directă în Uniune și data la care a început transportul respectiv.
            
         
               (5)
            
            
               În vederea asigurării unei gestionări eficace a procedurii de eliberare a licențelor de import începând cu 1 iulie 2012, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
            
         
               (6)
            
            
               Comitetul de gestionare a organizării comune a piețelor agricole nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   (1)   Aplicarea taxelor vamale pentru importul de grâu comun aferent codului NC 1001 99 00, de altă calitate decât cea superioară, astfel cum este definită în anexa II la Regulamentul (UE) nr. 642/2010 al Comisiei (6), se suspendă pentru anul de comercializare 2012/2013 pentru toate importurile efectuate în cadrul contingentului tarifar cu taxă redusă deschis prin Regulamentul (CE) nr. 1067/2008.
   (2)   În cazul în care transportul cerealelor menționate la alineatul (1) al prezentului articol se efectuează cu destinație directă în Uniune și a început cel mai târziu la data de 31 decembrie 2012, suspendarea taxelor vamale în temeiul prezentului regulament continuă să se aplice pentru punerea în liberă circulație a produselor în cauză.
   Dovada transportului cu destinație directă în Uniune și a datei începerii acestuia se face într-un mod considerat satisfăcător de autoritățile competente, pe baza documentului de transport original.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 iulie 2012 până la 31 decembrie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 iunie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 338, 21.12.2011, p. 27.
   
      (3)  JO L 290, 31.10.2008, p. 3.
   
      (4)  JO L 342, 30.12.2003, p. 7.
   
      (5)  JO L 8, 12.1.2012, p. 35.
   
      (6)  JO L 187, 21.7.2010, p. 5.